《青蝇》
宋代·吕陶

去年十月青蝇藏，不见一点临盘觞。高堂小会颇清洁，肴有馀味酒有香。

今年四月青蝇出，竞逐腥膻誇羽翼。才能扰扰上樽俎，又欲营营污圭璧。

四月盛阳群物秀，十月积阴寒气候。天时于尔本无私，尔自知时能避就。

畏途荣悴如寒暄，流俗早夜趋贵权。一朝势去即消散，可与青蝇同日言。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。